ATP30 รายได้ปี 65 นิวไฮ 632 ลบ. แจกปันผล 0.03 บ. XD 10 เม.ย.นี้
ATP30 ปี 65 โกยรายได้ทะลุเป้าทำนิวไฮ 632.45 ลบ. โต 27.62% แจกปันผล 0.03 บ. XD 10 เม.ย. แย้มไตรมาส 1/66 แนวโน้มเติบโตต่อเนื่อง
ATP30 ปี 65 โกยรายได้ทะลุเป้าทำนิวไฮ 632.45 ลบ. โต 27.62% แจกปันผล 0.03 บ. XD 10 เม.ย. แย้มไตรมาส 1/66 แนวโน้มเติบโตต่อเนื่อง
22 ก.พ. 2566

นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) หรือ ATP30 ผู้ดำเนินธุรกิจให้บริการรถรับส่งพนักงานจากแหล่งที่พักอาศัยในเขตชุมชนไปยังโรงงานอุตสาหกรรมหรือสถานประกอบการโดยเฉพาะรอบเขตนิคมอุตสาหกรรมในภาคตะวันออก (Eastern Seaboard) เปิดเผยถึงผลประกอบการปี 2565 บริษัททำสถิติสูงสุดรายได้รวม 632.45 ล้านบาท เพิ่มขึ้นจากช่วงเดียวกันปีก่อนที่มีรายได้รวม 495.59 ล้านบาท จำนวน 136.86 ล้านบาท หรือเพิ่มขึ้น 27.62% และมีกำไรสุทธิ 29.18 ล้านบาท ลดลงจากช่วงเดียวกันปีก่อนที่มีกำไรสุทธิ 33.12 ล้านบาท จำนวน 3.94 ล้านบาท หรือลดลง 11.90%
ทั้งนี้รายได้ของบริษัทปรับตัวเพิ่มขึ้น เนื่องจากปี 2565 บริษัทมีรถที่ให้บริการเพิ่มขึ้นจากลูกค้าเดิมและลูกค้าใหม่จำนวน 104 คัน ขณะที่กำไรสุทธิปรับตัวลดลงเล็กน้อย เนื่องจากในช่วงไตรมาส 3/65 และ 4/65 บริษัทมีค่าใช้จ่ายในการปรับปรุงสภาพรถใช้แล้วเพื่อให้บริการลูกค้าที่ใช้บริการครบกำหนดสัญญายังคงใช้รถเดิมต่อไปในระยะยาว จำนวน 65 คัน คิดเป็นค่าใช้จ่ายประมาณ 11.4 ล้านบาท โดยหากพิจารณาเฉพาะกำไรจากการดำเนินงาน ถือว่าเติบโตเพิ่มขึ้นจากช่วงเดียวกันปีก่อน
นอกจากนี้ ที่ประชุมคณะกรรมการบริษัท มีมติอนุมัติให้จ่ายเงินปันผลให้แก่ผู้ถือหุ้นจำนวน 0.03 บาทต่อหุ้น จำนวนเงินไม่เกิน 20.47 ล้านบาท คิดเป็นอัตราการจ่ายเงินปันผลประจำปี 2565 อยู่ที่ 73.84% ของกำไรสุทธิของบริษัทหลังหักสำรองตามกฎหมาย กำหนดรายชื่อผู้มีสิทธิได้รับปันผล (Record Date) 11 เม.ย.2566 กำหนดจ่ายปันผล 28 เม.ย. 2566 (ขออนุมัติจากประชุมผู้ถือหุ้น 31 มี.ค. 2566) กำหนดขึ้นเครื่องหมาย XD 10 เม.ย.2566
สำหรับทิศทางธุรกิจไตรมาส 1/2566 แนวโน้มเติบโตต่อเนื่อง ภาพรวมผลประกอบการกลับมาอยู่ในเกณฑ์ดี หลังบริษัทลงทุนปรับปรุงและซ่อมบำรุงรถโดยสารรับส่งพนักงานล็อตใหญ่ในช่วงไตรมาส 4/2565 และเตรียมปรับปรุงเพิ่มอีกจำนวน 15 คัน ซึ่งจะส่งผลให้บริษัทสามารถรับรู้รายได้และกำไรเต็มจำนวนในปีนี้ โดยไม่มีค่าใช้จ่ายการผ่อนรถ รวมถึงมีต้นทุนการซ่อมบำรุงลดลง ซึ่งจะทำให้บริษัทมีกระแสเงินสดที่ดีขึ้น
อีกทั้งบริษัทจะมีความสามารถการทำกำไรที่ดีขึ้น จากกลยุทธ์การบริหารจัดการต้นทุนต่างๆ โดยเฉพาะต้นทุนน้ำมัน ซึ่งถือเป็นต้นทุนหลักของบริษัท นอกจากนี้บริษัทวางแผนลงทุนรถใหม่จำนวน 60 คัน แบ่งเป็นรถบัสและมินิบัสไฟฟ้าจำนวน 30 คัน และรถตู้จำนวน 30 คัน ตั้งงบประมาณการลงทุนราว 100-180 ล้านบาทเพื่อตอบสนองนโยบายการลดการปล่อยก๊าซเรือนกระจกของภาคอุตสาหกรรม ซึ่งจากแผนการดำเนินการดังกล่าว เชื่อว่าปี 2566 จะเห็นการเติบโตของ ATP30 อย่างมีนัยสำคัญ